
Om boken

FENOMENET ALLE SNAKKER OM!

For Shane Hollander er ishockey alt. Som en av verdens mest ettertraktede unge hockeystjerner, lar han ikke noe komme mellom ham og spillet.

Nå som han er kaptein for Montreal Voyageurs, skal ingenting stoppe ham fra å nå toppen. I alle fall ikke den ulidelig tiltrekkende rivalen han elsker å hate.

Boston Bears-kaptein Ilya Rozanov er alt Shane ikke er. Den selvutnevnte kongen på isen er like kjepphøy som han er talentfull. Ingen kan slå ham — bortsett fra Shane.

Utad er de fiender. Bak lukkede dører kan de ikke holde fingrene fra hverandre.

Det smarte å gjøre? Å gå hver sin vei, før noen avslører hemmeligheten deres. De har alt å tape. Men for Shane og Ilya er hemmelighold snart ikke lenger et alternativ ...

HEATED RIVALRY: KAMPENS HETE er andre bok i Rachel Reids internasjonalt bestselgende Game Changers-serie. TV-serien basert på boka er en internasjonal suksess, som har nådd strømmetoppen verden over.

Prolog

Oktober 2016 – Montreal

Shane Hollander var så nær ved å miste besinnelsen som han kunne tillate seg å være.

Han hadde holdt ut to perioder og tolv minutter av en av de mest frustrerende ishockeykampene han noen gang hadde spilt. Det skulle ha vært en strålende seier på hjemmebane for laget hans, Montreal Voyageurs, mot erkerivalene Boston Bears. I stedet var det blitt en grusom ydmykelse, og stillingen var 4–1 til Boston med under åtte minutter igjen på klokka. Shane hadde fått hele fem nydelige målsjanser og avslutninger han aldri burde ha bommet på. Men det gjorde han. Og Bears utnyttet feilene til Voyageurs.

Én mann utnyttet dem mer enn noen annen. Montreals mest forhatte mann: Ilya Rozanov. I løpet av de siste seks sesongene var Hollander og Rozanov blitt selve symbolet på den nesten hundre år gamle rivaliseringen mellom NHL-lagene fra Montreal og Boston. Det intense fiendskapet var tydelig, selv for fansen på de bakerste, billigste setene.

Nå bøyde Hollander seg ned ved droppsirkelen, vendt mot Rozanov, mens dommeren gjorde seg klar til å droppe pucken etter russerens andre mål i kampen.

«Har du en fin kveld?» spurte Rozanov muntert. De nøttebrune øynene hans glitret slik de alltid gjorde når han snakket dritt.

«Dra til helvete», knurret Hollander.

«Fortsatt tid til et hat trick, tror jeg», sa Rozanov tankefullt. Engelsken hans var så vidt forståelig gjennom tannbeskytteren og den tykke aksenten. «Skal jeg gjøre det nå eller vente til siste minutt? Mer spennende da, ja?»

Hollander bet tennene sammen rundt sin egen tannbeskytter og svarte ikke.

«Hold kjeft, Rozanov», sa dommeren. «Siste advarsel.»

Rozanov sluttet å snakke, men klarte å finne en enda mer effektiv måte å irritere Hollander på: Han blunket.

Og så vant han droppen.

*

«Faen!» Jean-Jacques Boiziau, den enorme haitisk-kanadiske backen til Voyageurs, slengte kølla i veggen i garderoben deres.

«Det er nok, J.J.», sa Shane, men det lå ingen reell trussel i det. For å gjøre det klart at han ikke var i humør til å krangle, ikke engang diskutere med noen, sank han ned på plassen sin i garderoben.

Venstrevingen i Shanes rekke, Hayden Pike, satt som alltid ved siden av ham på benken. «Går det bra med deg?» spurte Hayden lavt.

«Så klart», sa Shane med et flatt tonefall. Han la hodet bakover til det traff den kjølige veggen bak ham og lukket øynene.

Det ville være en underdrivelse å bruke ordet «lidenskapelige» om ishockeyfansen i Montreal. Montreals kjærlighet til Voyageurs gikk over i det absurde. Arenaen deres var et av de tøffeste stedene for bortelag å spille, ikke bare fordi de møtte et av de beste lagene i ligaen, men også den mest høylytte fansen i ligaen. Fansen hadde heller ikke noe problem med å vise sitt eget elskede lag nøyaktig hvor skuffet de var over dem.

Men når fansen i Montreal var fullstendig knust, slik de ble i kveld, var de nesten tause. Og det var den verste lyden Shane Hollander visste.

«Vet du hva som hadde vært herlig?» spurte Hayden. «Du vet den filmen, The Purge? Hvor man liksom kan bryte alle lover en vil for én kveld, uten at det får konsekvenser?»

«Ja», sa Shane.

«Fy faen, hvis det faktisk var sant, ville jeg drept den jævla Rozanov.»

Shane lo. Han måtte innrømme at det ville være bitte litt tilfredsstillende å slå til det selvtilfredse russiske trynet.

Treneren deres kom inn og ga uttrykk for sin skuffelse med bemerkelsesverdig ro. Det var tidlig i sesongen – dette hadde vært det første oppgjøret mot Boston – og i de fleste kampene hadde de spilt bra. Dette var en glipp. De skulle gå videre.

Så var det på tide å møte pressen. Akkurat da ville Shane heller ha sett en flokk sultne ulver komme inn i rommet, men han visste at det ikke var noen vei utenom journalistene. De ville alltid snakke spesifikt med ham etter hver kamp, og spesielt etter kamper der han møtte Rozanov.

Han dro den svettevåte drakten over hodet, slik at CCM-merket på underskjorten skulle synes på kamera. En del av sponsoravtalen hans.

En halvsirkel av kameraer, lys og mikrofoner samlet seg rundt ham.

«Hei, folkens», sa Shane trøtt.

De stilte de kjedelige spørsmålene sine, og Shane ga dem kjedelige svar. Hva kunne han si, egentlig? De hadde tapt. Det var ishockeykamp, det ene laget tapte, og det laget var hans.

«Vil du vite hva Rozanov nettopp sa om deg?» spurte en av journalistene skadefro.

«Noe hyggelig, går jeg ut fra.»

«Han sa at han skulle ønske du hadde spilt i kveld.»

Flokken av journalister var stille. Ventet.

Shane fnyste og ristet på hodet. «Vel, vi spiller i Boston om tre uker. Du kan si til ham at jeg garantert kommer til å være på den kampen.»

Journalistene lo, fornøyde over at de hadde fått kveldens Hollander-mot-Rozanov-sitat.

En time senere – nydusjet, ferdig skiftet og endelig alene – kjørte Shane hjem. Ikke til penthouseleiligheten sin i Westmount, men til den ingen visste om.

Shane tilbrakte bare noen få netter i året i den lille leiligheten i bydelen Plateau. Det var dit han dro når han ville være sikker på å få være helt i fred.

Han parkerte på den lille plassen bak bygningen på tre etasjer, låste seg inn bakdøren og gikk raskt opp trappene til øverste etasje. Han visste at de to andre etasjene sto tomme, for han eide dem også. Første etasje var leid ut til en eksklusiv kjøkkenutstyrsbutikk som hadde stengt for kvelden for flere timer siden.

Leiligheten i tredje etasje så ut som det den var: en visningsleilighet som var innredet av en profesjonell boligstylist. Teknisk sett var dette leiligheten som skulle brukes til å selge både denne og den under. Hvis Shane skulle få det for seg at han ville selge. Noe han definitivt kom til å gjøre, sa han til seg selv. Snart.

Det hadde han sagt til seg selv i over tre år.

Han gikk til det plettfrie kjøleskapet i rustfritt stål og tok ut en av de fem ølflaskene – det eneste som var der. Han vred av korken og satte seg i den svarte skinnsofaen i stua.

Han satt taus og prøvde å ignorere hvordan det vred seg i magen på slike kvelder. Han drakk raskt opp ølen og håpet at alkoholen i det minste ville bidra til å dempe skuffelsen han følte over seg selv. Avskyen for sin egen svakhet. Han trengte å dempe det, for han visste at han garantert ikke kom til å gjøre noe for å fikse dette rotet. Han hadde prøvd i over seks år.

Bankingen på døra kom nesten førti minutter senere. Det hadde gått så lang tid at Shane nesten hadde overbevist seg selv om å dra. Om å få en slutt på denne galskapen. Men det hadde han selvfølgelig ikke. Og selv om bankingen hadde kommet flere timer senere, ville Shane fortsatt ha sittet i den sofaen og ventet på den.

Han åpnet døra. «Hvorfor brukte du så jævla lang tid?» spurte han, irritert.

«Vi feiret. Stor seier i kveld, vet du?»

Shane tok et skritt tilbake for å slippe den høye, flirende russiske mannen inn i leiligheten.

«Jeg kom meg unna så snart jeg kunne», sa Rozanov, og tonen hans var mindre ertende. «Ville ikke vekke oppsikt, ikke sant?»

«Selvfølgelig.»

Og det var det siste ordet Shane fikk sagt før Rozanovs munn kolliderte med hans.

Shane tok tak i skinnjakken hans med begge hender og trakk ham tettere inntil seg mens han andpusten kysset Rozanov. «Hvor god tid har du?» spurte Shane raskt da de hadde sluppet hverandre for å trekke pusten.

«To timer, kanskje?»

«Faen.» Han kysset Rozanov igjen, hardt og krevende. Gud, han trengte dette. Denne forferdelige, føkka greia.

«Du smaker øl», sa Rozanov.

«Du smaker som den fryktelige tyggisen du tygger på.»

«Er så jeg ikke røyker!»

«Hold kjeft.»

De holdt fast og bevegde seg rundt hverandre til de nådde soverommet, der Shane dyttet Rozanov hardt mot en vegg og fortsatte å kysse ham. Han kjente rivalens tunge gli inn i munnen på den velkjente måten og lot sin egen tunge gli over tenner som var blitt fikset på og erstattet gud vet hvor mange ganger.

Han ville ha mye i kveld, men de hadde ikke tid til mye. Rozanov grep tak i ham og skjøv ham ned på senga. Shane så på mens den andre mannen slapp jakken i gulvet og dro T-skjorten av seg over hodet. Et gullkjede hang skjevt rundt halsen på Rozanov, og det skinnende krusifikset hvilte på det venstre kragebeinet hans, like over den berømte (latterlige) tatoveringen av en knurrende grizzlybjørn («For Russland! Jeg tok den før jeg spilte for Bears!») på brystet. Shane skulle gjøre narr av den senere. Alt han kunne gjøre akkurat nå, var å se på mens Rozanov kledde av seg og innse, for sent, at han burde gjøre det samme.

De kledde av seg alt, og Rozanov falt over Shane, kysset ham og førte en hånd ned for å ta tak i den allerede pinlig harde kuken hans. Shane skjøt hoftene opp for å møte berøringen og lagde dumme, desperate lyder.

«Ikke bekymre deg, Hollander», sa Rozanov mens leppene hans strøk over Shanes øre, «jeg skal knulle deg slik du vil, ja?»

«Ja.» Shane slapp pusten ut mens en blanding av lettelse og ydmykelse skylte gjennom ham.

Rozanov akte nedover Shanes kropp og kysset, sugde og slikket til han var fremme ved kuken. Han ertet ham ikke mer. Han tok ham inn i munnen, og Shane var takknemlig for at de var alene i bygningen, for stønnet hans ga ekko i det sparsomt møblerte rommet.

Han støttet seg på albuene så han kunne se på. En del av ham ville lene seg tilbake, lukke øynene og la seg selv tro at det var hvem som helst andre enn Ilya Rozanov som fikk ham til å føle seg så bra. Men resten av ham ville se nøyaktig hvem det var.

Rozanov var en utrolig kjekk mann. De lysebrune krøllene var alltid i uorden, falt ned i de lekne, nøttebrune øynene hans og over de mørke, tykke øyebrynene. Den kraftige kjeven og hakekløften var dekket av skjeggstubber. Smilet hans var skjevt og dovent, og tennene var unaturlig hvite, siden de fleste av dem ikke var ekte.

Nesen hans var skjev etter å ha blitt brukket mer enn én gang, men den jævla greia fikk ham bare til å se barskere ut. Og til å være en russer som bodde i Boston, hadde huden hans en gylnere glød enn det som var rettferdig.

Shane hatet ham, for faen. Men Rozanov var jævla god til å suge pikk, og av en eller annen grunn var han villig.

Shane hatet dette, men han hadde anstrengt seg for å beskytte det, og han kom til å fortsette å gjøre det så lenge Rozanov ville. Siden livene deres var som de var, var ikke dette så lett å få tak i. Da de startet for sju år siden, hadde de kanskje ikke forventet at disse livene, den berømte rivaliseringen, skulle gå såpass langt. Kanskje burde de ha sluttet nå. Men til tross for hvor feil det var, var dette behagelig. Dette var velkjent. Og det var så nærme trygghet som noen av dem kom til å komme.

Det var egentlig alt.

Rozanovs talentfulle munn jobbet med Shanes kuk, og Shane kastet glidemiddelet nedover senga fra det velutstyrte nattbordet. Rozanov tok imot uten å avbryte det han holdt på med, og helte litt på fingrene, slik at han kunne begynne å åpne Shane.

Den delen hadde Shane liten sans for, for han følte seg så jævla sårbar. Han følte seg svak og latterlig hver gang de var sammen slik, men han følte det alltid mest intenst når Rozanov hadde fingrene inni ham. Derfor varte forberedelsene vanligvis en stund.

Rozanov, derimot, virket alltid fullstendig avslappet. Han var god til dette, og han visste det. Han lot munnen gli av Shanes kuk og ga hodet et avsluttende slikk som sendte et støt rett gjennom Shanes kropp, før han sa: «Slapp av, ja? Er ikke mye tid, men nok.»

Shane trakk pusten dypt og slapp den sakte ut igjen. Han hatet den stemmen så intenst på isen og i intervjuene han så på TV der Rozanov hånet ham i en ufyselig, ertende tone. Men her i denne senga var Rozanovs tone tålmodig og mild, stemmen hans myk og aksenten hans slynget seg elegant rundt kantete engelske ord.

Shane slappet av mens Rozanov åpnet ham med sterke fingre, og med åpen munn plantet han kyss på innsiden av lårene hans. Da han var klar, ga Shane Rozanov et kondom uten å si et ord, før han snudde seg og stilte seg på hender og knær. Han klarte ikke å se på Rozanov. Ikke i kveld. Ikke etter det ydmykende tapet.

Rozanov så ut til å forstå. Han trengte seg forsiktig inn i ham og tok ham ikke hardt, slik han hadde gjort mange ganger tidligere. Dette var langsomt og hensynsfullt. Shane kjente store hender på hoftene og midjen som holdt ham stødig mens Rozanov presset seg inn. Han kjente til og med Rozanovs tomler stryke forsiktig over korsryggen.

«Der. Det var dette du ville ha, ja?»

«Ja.» For det var det. Det var det han alltid ville ha.

Rozanov begynte å bevege seg, og Shane ropte ut. Det tok aldri lang tid før han bare ga etter og begynte å stønne og gispe og be om mer.

«Faen, Hollander. Du elsker det.»

Shane svarte med å bli knallrød, det var han sikker på. Men han kunne ikke nekte for det.

Om ikke Shane hadde visst at det ikke var noen andre i bygningen bortsett fra dem to, ville han vært bekymret for hvor høylytt han var da Rozanov knullet ham. Men han følte seg trygg her, så han slapp seg løs. Han ropte ut ved hvert støt og sa kanskje Rozanovs navn en haug med ganger.

Shane håpet virkelig at ingen kunne høre dem.

Da Rozanov strakte seg rundt for å ta Shanes kuk i den glatte hånden sin, ble Shane desperat etter utløsning og begynte å kaste seg bakover mot ham. Det var her han alltid ble minnet på hvorfor han ikke kunne gi opp dette. Det var for godt.

«Skal du komme for meg, Hollander?»

Hollander skulle det. Og det gjorde han. Han slo i madrassen og bannet høyt og dekket Rozanovs neve med utløsningen sin.

Rozanov økte farten bak ham og sendte etterskjelv gjennom Shanes kropp med hvert støt. Akkurat da det var i ferd med å bli for mye for Shane, stivnet Rozanov til, ropte ut og pulserte inni ham.

Etterpå lå de på ryggen ved siden av hverandre, og Shane kjente de velkjente etterdønningene av skyld og skam snike seg på.

«Vel, du vant i noe i kveld», sa Rozanov tankefullt.

«Herregud. Dra til helvete.» Shane løftet armen for å vise ham fingeren, men Rozanov tok håndleddet hans og dro ham over, slik at Shane lå oppå brystet hans og så ned på ham. Rozanovs lekne smil forsvant da han holdt blikket til Shane, og Shane følte seg plutselig kortpustet.

«Har den dumme tatoveringen ennå, ser jeg», sa Shane raskt for å distrahere seg selv fra hva faen det var som skjedde.

«Åh», sa Rozanov, og det irriterende, lille gliset dukket opp igjen i ansiktet hans. «Han har savnet deg.»

Shane fnyste.

«Han har det», insisterte Rozanov. «Gi ham et kyss.»

Shane himlet med øynene, men han bøyde hodet ned mot brystet til Rozanov. Men i stedet for å presse leppene mot tatoveringen hans, fanget han brystvorten forsiktig mellom tennene og nappet i den.

«Faen», sa Rozanov og trakk pusten raskt mellom tennene.

Som en unnskyldning, og også fordi Shane visste det ville hisse ham opp enda mer, lot han tungen gli over den følsomme brystvorten. Rozanov la en hånd i håret til Shane og førte munnene deres sammen igjen. Etter et langt, merkelig ømt kyss, løftet Shane hodet og så at Rozanov igjen så veldig alvorlig på ham. Han svelget, men sa ingenting mens Rozanov strøk fingrene gjennom håret hans. Han håpet at frykten han følte ikke syntes i ansiktet hans.

«Du er veldig vakker», sa Rozanov plutselig. Han sa det helt nøkternt.

Shane var ikke sikker på hvordan han skulle reagere. Egentlig sa de ikke noe til hverandre. Ikke sånn.

«Den heiteste mannen i NHL, ifølge Cosmopolitan», spøkte Shane. Det var den eneste måten han visste hvordan han skulle snakke med Rozanov på, bortsett fra å rope obskøne fraser til ham.

«De er idioter», sa Rozanov, og øyeblikket var brutt. «De satte meg på femteplass. Femte!»

«Det virker jo sjenerøst.»

Rozanov veltet seg over og presset Shane ned i madrassen. Shane så leende opp på ham.

«Jeg må gå», sa Rozanov, og han hørtes ut som om han virkelig ikke ville det. «Dusje først, men så må jeg tilbake til hotellet.»

«Jeg vet det.»

De dusjet sammen, og Shane falt på kne fordi han ikke kunne la Rozanov gå før han fikk smakt på ham. Rozanov mumlet bifallende mens han ruvet over Shane i den romslige regndusjen. De sterke hendene hans holdt rundt hodet til Shane, og de lange fingrene krøllet seg i det våte håret. Shane rettet blikket oppover og så Rozanov stirre ned på ham med det forbaskede, skjeve smilet. Shane lukket øynene umiddelbart. Han kjente at han rødmet, og til sin egen forlegenhet, at han selv ble hardere.

Det var ille nok at han elsket å bli pult så mye, at han elsket å ha en pikk i munnen. Men at det måtte være denne jævelen, og de ekstremt sjeldne gangene det ikke var ham, så satt Shane igjen med en følelse av at noe manglet …

Så kanskje det ikke bare var fordi det var praktisk. Men det ville ikke Shane tenke på.

Han brakte Rozanov helt til bristepunktet, trakk seg så unna og fikk mannens utløsning på haken, leppene og sannsynligvis på halsen. Beviset ble raskt vasket bort, ned i sluket, og Shane falt tilbake i sittende stilling mot dusjveggen. Han gned seg i ansiktet med hendene og trakk knærne til seg. Han hørte Rozanov puste tungt på russisk.

«Fy faen», sa Rozanov, som fortsatt sto med hodet lent tilbake mot flisene overfor der Shane satt. «Har du øvd på det der, Hollander?»

«Nei», mumlet Shane.

«Nei? Har du spart det til meg?»

Shane svarte ikke, noe som var så godt som en bekreftelse.

Rozanov lo. «Du trenger å få deg et ligg, Hollander. Det er ikke sunt å vente på et kjapt knull annenhver måned.»

«Jeg venter ikke», sa Shane. Det var ikke bare løgn. Han var åpenbart ikke hundre prosent hetero, men det var heller ikke frastøtende å ha sex med kvinner. Det ga ham bare ikke det samme som menn gjorde.

Spesielt én mann.

Men kvinner var trygt og enkelt og overalt. Og hvis han fortsatte å prøve, ville han kanskje finne en han kunne tenke seg å tilbringe mer enn en enkelt natt med. Noen som endelig kunne sette en stopper for … hva nå enn dette var.

Rozanov skrudde av vannet og rakte frem en hånd. Shane sukket og tok den, og han lot Rozanov dra ham opp på beina. De sto bryst mot bryst, og Shane så på vannet som dryppet fra Rozanovs hår, ned på skulderen og mot navlen.

Rozanov la en hånd på ansiktet til Shane og vippet hodet hans opp. Han så ømt på ham med et lite smil på leppene før han kysset ham.

«Jeg har ødelagt deg», sa Rozanov da de trakk seg fra hverandre. «Ingen andre duger.»

«Dra til helvete.»

«For en munn du har.»

«Ikke si det.»

«Jeg likte den bedre da den var på meg.»

«Faen ta, Rozanov.» Shane dyttet den andre mannen tilbake mot dusjveggen og kysset ham aggressivt. Det var alltid slik. De dyttet og forbannet hverandre og kjempet om kontrollen til en av dem, eller begge, ga etter og tillot seg selv utløsningen de begge higet etter.

«Jeg må virkelig gå», sa Rozanov, men selv mens han sa det, skrapte han tennene langs Shanes kjeve.

«Jeg vet det.»

«Beklager.»

«Hvorfor? Jeg bryr meg ikke. Jeg tror vi er ferdige her uansett, er vi ikke?»

Rozanov sluttet å kysse ham og så ettertenksomt på ham. «Vi er vel det.»

De gikk ut av dusjen og kledde raskt på seg. Shane tok av sengeteppet og la det i vaskemaskinen. Han ville etterlate leiligheten like plettfri som den var da han kom.

«Tre uker, da», sa Rozanov da han sto ved døra, klar til å gå.

«Jepp.»

Rozanov nikket, og Shane trodde det var alt, men så gliste den andre mannen og sa: «Var det meg i kveld?»

«Var det deg, hva da?»

«Som distraherte deg. På isen i kveld.»

Det tok Shane et øyeblikk å skjønne hva han antydet.

«Faen. Ta. Deg.»

Smilet til Rozanov ble bredere. «Klarte ikke å spille i det hele tatt, tenkte bare på pikken min, ikke sant?»

«God natt, Rozanov.»

Rozanov ga ham et slengkyss på vei ut døra og etterlot Shane rasende og merkelig lettet. Det var godt å bli minnet på at de faktisk ikke likte hverandre.

Shane tok en ny øl fra kjøleskapet og satte seg i sofaen for å vente på at sengeteppet skulle bli ferdig. Det var sent, og han var utslitt, men han ville ikke sove her. Han burde virkelig snakke med en eiendomsmegler om å selge denne bygningen.

Han skulle selge bygningen, og han skulle holde seg på det jævla hotellrommet sitt når de spilte i Boston og ikke snike seg ut i natten til Rozanovs penthouseleilighet. Han skulle avslutte dette, og han skulle gå videre.

Mens han la denne planen, innså han at han satt og strøk fingertuppene over leppene. De kilte fortsatt ved minnet om den andre mannens munn som presset seg mot dem.

Han visste at det var meningsløst å legge planer om å avslutte dette. Så lenge tilbudet var der, ville Shane aldri klare å si nei.


Del én


Kapittel én

Desember 2008 – Regina

Ilya Rozanov trasket mot lagbussen gjennom den bitende kulden på hotellets parkeringsplass. Som for de fleste av lagkameratene hans, var det første gang han var i Nord-Amerika. Han hadde trodd det skulle vært mer overveldende, men Saskatchewan var nok ikke New York City. Her var det ingenting annet å tenke på enn kulde og hockey, og det er to ting russere er svært godt kjent med.

Det var to dager til jul, men for verdens beste tenåringsspillere var jul ensbetydende med junior-VM i ishockey. For Ilya betydde det muligheten til endelig å få se Shane Hollander med sine egne øyne.

Det hadde vært mye snakk om det sytten år gamle kanadiske fenomenet. Ilya var lei av å høre navnet som hadde skapt så mye ståhei i hockeyverdenen at selv Moskva ikke var langt nok unna til å slippe unna hypen. Både Ilya og Hollander var kvalifisert for NHL-draften i juni, og det var allerede en forventning om at de skulle bli første- og andrevalget. Forventet rekkefølge på de to kom an på hvem man spurte.

Ilya visste hva han svarte.

Han hadde aldri møtt Shane Hollander. Aldri spilt mot ham. Men han var allerede fast bestemt på å knuse ham.

Han skulle starte med å lede Russland til gullmedalje her i Hollanders eget hjemland. Så skulle han lede laget sitt hjemme i Moskva til mesterskapet. Og da måtte han helt sikkert bli valgt først i draften. Dette var Ilya Rozanovs år. Helt siden han var tolv år, hadde det vært en forventning om at han skulle slå igjennom på verdensbasis i 2009. Ingen kanadisk oppkomling skulle endre på det.

Det russiske laget ankom ishallen for den planlagte treningen mot slutten av det kanadiske lagets trening. Ilya stoppet opp med noen av lagkameratene sine for å se kanadierne kjøre øvelser. Treningstrøyene var ikke merket med navn, så han klarte ikke å finne Hollander før han fikk beskjed av assistenttreneren om å få med seg ræva inn i garderoben. Tidsplanen i treningshallen var veldig stram.

De gikk på isen så snart den var ryddet av ismaskinen. Ishallen var liten og ganske simpel. De faktiske kampene skulle spilles i den store arenaen i sentrum. Det satt noen få folk på tribunene og så på det russiske laget trene. Noen speidere, uten tvil, og de få familiemedlemmene som faktisk hadde tatt turen fra Russland, i tillegg til flere lokale, hardbarkede hockeyfans.

Halvveis i treningen la Ilya merke til en ung mann som satt noen rader over utvisningsboksen, iført Team Canada-caps og -jakke. Han satt mellom en mann og en kvinne som sannsynligvis var foreldrene hans. Det var vanskelig å se fra isen, men Ilya trodde det kunne være Hollander. Moren hans var japansk eller noe, ikke sant? Han var sikker på at han hadde lest det et sted …

«Har du tenkt å bli med oss, Rozanov?» brølte treneren på russisk over isen. Ilya snudde seg, flau over å oppdage at resten av lagkameratene hadde samlet seg rundt treneren.

Han likte ikke at Hollander – hvis det var Hollander – var her og så på dem. Eller kanskje han gjorde det. Kanskje Hollander var nervøs for å møte ham senere i turneringen. Kanskje han følte seg truet.

Det burde han.

Etter treningen dusjet Ilya og kledde fort på seg. Han gikk ut i hallen igjen for å stå bak glasset og se på tribunene. Hollander og foreldrene hans var borte. Det slovakiske laget hadde gått på isen for sin trening.

Ilya trakk på skuldrene og gikk bort til automaten. Han kjøpte seg en flaske cola og lurte på om han kunne snike seg ut for en kjapp røyk før han gikk på bussen igjen.

Han dro glidelåsen på Team Russia-parkasen opp til haken og smatt ut en sidedør. Det var jævla kaldt ute. Han presset seg mot murveggen, stappet colaflasken i jakkelommen og tok opp en sigarett og en lighter.

«Man skal egentlig røyke der borte», var det en som sa. Det tok Ilya et øyeblikk å oversette alle ordene.

Han snudde seg og så personen han nå definitivt gjenkjente som Shane Hollander. Han hadde et veldig markant utseende. Noen av trekkene kom tydelig fra moren – kullsvart hår og veldig mørke øyne – men faren hadde en pregløs, angloeuropeisk bakgrunn. Huden hans var uansett perfekt. Jevn og solbrun med – og dette var hans mest iøynefallende trekk – et dryss av mørke fregner over nesen og kinnbeina.

«Hva?» sa Ilya. Selv det ene ordet hørtes dumt ut med aksenten hans.

«Røykeområdet er der borte.» Hollander pekte mot et hjørne av parkeringsplassen, ved siden av en stor snøfonn. Det så veldig forblåst ut der.

Ilya lente seg tilbake mot veggen og tente sigaretten. Dette jævla landet. Ille nok at han ikke kunne røyke innendørs noe sted – måtte han sitte i den jævla snøen mens han gjorde det også?

«Det overrasker meg at du røyker», sa Hollander.

«Ok», sa Ilya og blåste en lang strøm av røyk ut mellom leppene. Det oppsto en ubehagelig stillhet, og så gjorde Hollander et nytt forsøk på en samtale.

«Jeg ville gjerne møte deg», sa han og strakte frem hånden. «Shane Hollander.»

Ilya stirret på ham, og så kjente han at det rykket litt i leppene.

«Ja», sa han. Han klemte sigaretten mellom leppene og håndhilste på Hollander.

«Det er utrolig å se deg spille», sa Hollander.

«Jeg vet.» Hvis Hollander forventet at Ilya skulle gi et kompliment tilbake, måtte han vente lenge.

Da Ilya ikke sa noe mer, skiftet Hollander tema. «Er foreldrene dine her med deg?»

«Nei.»

«Å. Det må være tøft. Med julen og alt.»

Ilya slet litt med å oversette så mange ord, og sa så: «Går bra.»

Hollander stakk hendene i jakkelommene. «Det er kaldt, hva?»

«Ja.»

Side om side sto de og lente seg mot veggen sammen. Ilya rullet hodet mot mursteinen for å se ned på Hollander, som var godt og vel ti centimeter lavere enn ham. Han var veldig interessant å se på. Kinnene hans var rosenrøde av kulden, og pusten kom ut i hvite skyer mellom de rosa leppene.

«Neste år skal dette være i Ottawa. Hjembyen min», sa Hollander.

Ilya røyka ferdig og slapp sneipen ned på bakken. Han bestemte seg for å gjøre en innsats, siden denne fyren virket så bestemt på å snakke med ham. «Er Ottawa mer spennende?»

Hollander lo. «Enn her? Jeg vet ikke. Litt. Det er like kaldt.»

«Foreldrene dine er her.»

«For å se dette? Ja. De er her. De prøver alltid å komme for å se meg spille, uansett hvor jeg er.»

«Fint for deg.»

«Ja. Jeg vet det. De er supre.»

Ilya hadde ikke noe å tilføye, så han var stille.

«Jeg burde nok gå. De venter på meg», sa Hollander. Han flyttet seg vekk fra veggen og snudde seg mot Ilya. Ilyas blikk falt rett på de fordømte fregnene. Hollander strakte ut hånden igjen.

«Lykke til i turneringen», sa han.

Ilya tok imot håndtrykket og gliste. «Du kommer ikke til å være like hyggelig når vi slår dere.»

«Det kommer ikke til å skje.»

Ilya visste at Hollander virkelig trodde på det. At han kom til å vinne gullet og bli førstevalget i NHL-draften, fordi han var selveste hockeyprinsen.

Kanskje Hollander forventet at Ilya skulle ønske ham lykke til også, men Ilya bare slapp hånden og snudde seg for å gå ut på isen igjen.

*

I bilen fortalte Shane foreldrene sine at han hadde snakket med Ilya Rozanov.

«Hvordan er han?» spurte moren.

«Litt av en kødd», sa Shane.

*

Da finalekampen i turneringen var over, måtte det kanadiske laget tåle enda en ydmykelse. Russerne sluttet å feire lenge nok til å stille seg på rekke, slik at lagene kunne håndhilse – en oppvisning i sportsånd som ikke var ektefølt fra Shanes side akkurat da.

For det første hadde det russiske laget spilt skittent. Han hadde hatet å spille mot dem.

For det andre var Ilya Rozanov virkelig jævla god. Irriterende god. Og i løpet av turneringen hadde mediene brukt mye tid og energi på å bygge opp rivaliseringen deres. Shane prøvde å ignorere pressen, men det var mulig de helte bensin på hatbålet hans.

Da han kom frem til Rozanov i køen for å takke for kampen, så han blitslys fra kameraer overalt rundt dem. Han sørget for å se Rozanov rett i øynene da han kort sa: «Gratulerer.»

Rozanov smilte lurt og sa: «Ser deg på draften.»

De hengte en sølvmedalje rundt halsen på Shane. Den kunne like gjerne vært en død rotte, så lyst hadde han på den. Han holdt høflig ut avspillingen av den russiske nasjonalsangen mens han blunket vekk frustrerte tårer og tvang de tilbake før han endelig fikk lov til å forlate isen.

Det var ikke meningen at det skulle gå slik. Det var meningen at han skulle lede landet sitt til gull i sitt eget land. Det var det nasjonen hadde forventet. Canadas håp var lesset på de sytten år gamle skuldrene hans, og han hadde skuffet dem alle sammen.

For hver dropp han tok mot Rozanov, hadde russeren sett ham rett inn i øynene og flirt. Shane var ikke en som lett lot seg vippe av pinnen, men det forbaskede fliret fikk ham ut av fatning hver gang.

Kanskje var det bare det at etter et liv med å spille på nivået over alle andre, hadde Shane endelig møtt sin likemann.

Han var sikker på at det var alt det var.

